SKRIFTLIG FORESPØRGSEL E-1428/01

af Cristiana Muscardini (UEN) til Kommissionen

(17. maj 2001)

Om: Nyt attentat i Israel

Dagens aviser indeholder rapporter om endnu et attentat i den lange række af attentater begået af palæstinensiske selvmordsattentatmænd, denne gang i den lille by Kfar Saba i Israel. Attentatet bekræfter, at hver gang forhandlingerne mellem Israel og Den Palæstinensiske Myndighed er på vej til at blive genoptaget, bliver de boykottet af ekstremister. Dette bærer på den ene side vidnesbyrd om de palæstinensiske lederes ringe værdi som diplomatiske forhandlingspartnere og på den anden om det internationale samfunds konstant manglende evne (og her er EU praktisk talt helt ude af billedet) til at træffe konkrete foranstaltninger til genoprettelse af freden og sikkerheden i området.

Vil Kommissionen på denne baggrund besvare følgende spørgsmål:

1. Har Unionen taget diplomatiske initiativer for at sikre, at de to stridende parter når frem til den fred, som man nu har ventet på i årevis?

2. Agter Unionen at udøve politisk pres for at få Den Palæstinensiske Myndighed til at gribe ind og imødegå de mest ekstremistiske grupper, som reelt afbryder forhandlingerne mellem de to lande?

3. Hvilke foranstaltninger agter Unionen at træffe i betragtning af islamisk terrorismes internationale karakter og de hertil knyttede risici for Europa for at forbygge attentater på medlemsstaternes område, bl.a. ved muligvis at alarmere Europol?

4. Har Unionen planlagt møder med de israelske og palæstinensiske ledere for at vurdere deres respektive holdninger og krav og for at udarbejde et europæisk fredsforslag, som sammen med andre landes og navnlig USA's forslag vil kunne udgøre et værdifuldt grundlag for en indstilling af fjendtlighederne?

Svar afgivet på Kommissionens vegne af Christopher Patten

(24. juli 2001)

1. EU har været aktiv igennem hele krisens forløb. Formandskabet er i tæt kontakt med parterne og opfordrer dem til stadighed indtrængende til at fortsætte fredsforhandlingerne med udgangspunkt i resultaterne fra tidligere forhandlinger, således at der kan findes en definitiv løsning baseret på international ret, herunder FN's resolutioner 242 og 338.

EU finder Israels magtanvendelse overdreven og vilkårlig og har ligeledes fordømt de palæstinensiske angreb på israelske civile. EU har gentagne gange opfordret til at stoppe volden og til genoptagelse af forhandlingerne, og efter attentatet i Kfar Saba den 22. april 2001 udsendte EU's formandskab en erklæring, hvori alle terroristangreb fordømmes.

Den 14. maj 2001 drøftede Rådet situationen i Mellemøsten og udtrykte sin støtte til Sharm al Sheikh-undersøgelseskomitéens (Mitchell-komitéen) rapport og forslag samt det jordansk-egyptiske initiativ og bemyndigede den højtstående repræsentant til at undersøge mulighederne for at sikre politisk opfølgning på konklusionerne i undersøgelseskomitéens rapport.

2. Kommissionen har ved gentagne lejligheder gjort det helt klart over for Den Palæstinensiske Myndighed, at den må gøre alt, hvad den overhovedet kan, for at stoppe angrebene på israelske civile og også forhindre, at der opildnes til sådanne angreb. Kommissionen har ligeledes opfordret Den Palæstinensiske Myndighed til at føre effektiv kontrol med sine sikkerhedstjenester.

3. I artikel 29 i Amsterdam-traktaten nævnes bekæmpelsen af terrorisme som et element, der kan bidrage til at opfylde EU's målsætning om at sikre dens borgere en høj grad af sikkerhed i et område, der præges af frihed, sikkerhed og retfærdighed. I Rådet samarbejder medlemsstaterne, med Kommissionens deltagelse, om at imødegå den indre og ydre trussel, som terroristgrupper udgør for medlemsstaterne. Samarbejdet mellem medlemsstaterne udbygges for tiden takket være et nyt system til informationsudveksling på såkaldte terrorist-web sites.

Inden årets udgang vil Kommissionen fremlægge forslag om tilnærmelse af medlemsstaternes strafferetslige lovgivning hvad angår terroristrelaterede aktiviteter samt forslag, der skal gøre det lettere at udlevere personer, der er anklaget for aktiviteter i forbindelse med terrorisme.

Europol, hvis kompetence omfatter terroristbekæmpelse, støtter medlemsstaternes retshåndhævende myndigheder gennem informationsudveksling og gennem udarbejdelse af strategiske og operationelle analyser. Europol arbejder i øjeblikket på et program, der skal hjælpe medlemsstaterne med at imødegå terrorisme gennem information om terroristorganisationers opbygning og arbejdsgange.

4. På EU's initiativ mødtes repræsentanter for parterne i Athen i april 2001. Præsident Arafat besøgte Bruxelles i slutningen af maj 2001, og formandskabet, Kommissionen, den højtstående repræsentant Javier Solana og repræsentanter for medlemsstaterne har ved flere lejligheder besøgt regionen. Den særlige udsending Miguel Moratinos har været dybt involveret i tilrettelæggelsen af våbenhvilen, og i samarbejde med andre implicerede lande vil EU fortsat spille en aktiv rolle i fredsprocessen.